text: Í 1941 fóru onglendingar at framleiða polyesterfipur, sum seinni bleiv brúkt sum tilfar til buksur, betri kent undir navninum terylen. Terylenbuksur vóru sunnudagsbuksur, og tað róðu fleiri manningar í á stevnum, serliga upp ígjøgnum fimmtiárini – og so í snøggari hvítari skjúrtu. Undir venjing var tó róð í vanligum arbeiðsbuksum, sokallaðum yviráls. Tað sigst, at vestmenningar vóru so væl vandir við henda nýggja stevnumótan, at teir loystu bara tann ovasta skjúrtuknappin, tá ið teir róðu kapp, og knappaðu so aftur, tá ið róðurin var liðugur. Eyðsýnt góður stílur, og man fær varhugan av, at James Bond kundi verið hálvur vestmenningur fyri tann skyld.
text: #000003